รัฐบาลไทย-ข่าวทำเนียบรัฐบาล-เอกอัครราชทูตสาธารณรัฐฝรั่งเศสประจำประเทศไทย เข้าเยี่ยมคารวะรองนายกรัฐมนตรีและรัฐมนตรีว่าการกระทรวงยุติธรรม
วันจันทร์ที่ 18 มิถุนายน 2561
เอกอัครราชทูตสาธารณรัฐฝรั่งเศสประจําประเทศไทย เข้าเยี่ยมคารวะรองนายกรัฐมนตรีและรัฐมนตรีว่าการกระทรวงยุติธรรม
เอกอัครราชทูตสาธารณรัฐฝรั่งเศสประจําประเทศไทย เข้าเยี่ยมคารวะรองนายกรัฐมนตรีและรัฐมนตรีว่าการกระทรวงยุติธรรม
วันนี้ (18 มิถุนายน 2561) เวลา 13.30 น. นายฌีล การาชง (Mr. Gilles Garachon) เอกอัครราชทูตสาธารณรัฐฝรั่งเศสประจําประเทศไทย เข้าเยี่ยมคารวะพลอากาศเอก ประจิน จั่นตองรองนายกรัฐมนตรีและรัฐมนตรีว่าการกระทรวงยุติธรรม ณ ห้องรับรอง 1 ตึกบัญชาการ 1 ทําเนียบรัฐบาล สรุปสาระสําคัญการหารือ ดังนี้
รองนายกรัฐมนตรีและรัฐมนตรีว่าการกระทรวงยุติธรรม กล่าวชื่นชมเอกอัครราชทูตสาธารณรัฐฝรั่งเศสประจําประเทศไทย ที่มีบทบาทสําคัญในการส่งเสริมความสัมพันธ์และผลักดันความร่วมมือระหว่างฝรั่งเศสกับไทยมาอย่างต่อเนื่อง พร้อมกล่าวว่า นายกรัฐมนตรีและคณะมีกําหนดการเดินทางเยือนฝรั่งเศสอย่างเป็นทางการ ระหว่างวันที่ 22 -25 มิถุนายน 2561 นี้ ด้วย โอกาสนี้ เอกอัครราชทูตสาธารณรัฐฝรั่งเศสประจําประเทศไทย กล่าวแสดงความยินดี และขอต้อนรับนายกรัฐมนตรีและคณะในการเยือนฝรั่งเศสครั้งนี้ ซึ่งทราบว่าจะมีภารกิจสําคัญ โดยเฉพาะการเข้าเยี่ยมคารวะและพบหารือกับนายเอมานูว์แอล มาครง (H.E. Mr. Emmanuel Macron) และเยี่ยมชมสํานักงานใหญ่ บริษัท Airbus Commercial Aircraft ณ เมืองตูลูส ด้วย ซึ่งถือเป็นหนึ่งในเมืองอัฉริยะและเมืองอุตสาหกรรมชั้นนําของฝรั่งเศสด้วย
โอกาสเดียวกันนี้ รองนายกรัฐมนตรีและรัฐมนตรีว่าการกระทรวงยุติธรรม ยังกล่าวถึงนโยบายสําคัญของรัฐบาล ในการส่งเสริมเมืองอัฉริยะ (Smart City) โดยให้ความสําคัญในกับการพัฒนาเมืองที่คํานึงถึงคุณภาพสิ่งแวดล้อม วัฒนธรรม คุณภาพชีวิต เศรษฐกิจและสังคม โดยอาศัยดิจิทัลเทคโนโลยีมาช่วยบริหารจัดการ เพื่อคุณภาพชีวิตที่ดีและปลอดภัย โดยให้ความสําคัญต่อการมีส่วนร่วมของทุกภาคส่วนในสังคม การดําเนินการโครงการ Smart City จะประกอบด้วยโครงการนําร่องในเมืองสําคัญ อาทิ กรุงเทพมหานคร เชียงใหม่ ภูเก็ต ขอนแก่น และจังหวัดในพื้นที่โครงการระเบียงเขตเศรษฐกิจภาคตะวันออก (EEC) คือ ชลบุรี ระยอง และฉะเชิงเทรา ซึ่งไทยยินดีที่จะร่วมมือกับสถาบันชั้นนําและภาคเอกชนทั้งในประเทศและต่างประเทศ เพื่อขับเคลื่อนโครงการ Smart City ให้สอดรับกับแผนพัฒนาประเทศและภายใต้นโยบายประเทศไทย 4.0 เอกอัครราชทูตสาธารณรัฐฝรั่งเศสประจําประเทศไทย กล่าวยินดีในการสนับสนุนฝ่ายไทยในการให้ความช่วยเหลือแลกเปลี่ยนองค์ความรู้ต่างๆ รวมทั้งบริษัทเอกชนชั้นนําของฝรั่งเศสหลายแห่ง ได้แสดงความสนใจที่จะร่วมมือกับประเทศในโครงการสําคัญๆ ของไทย ทั้งโครงการ Smart City โครงการพัฒนาระเบียงเศรษฐกิจพิเศษภาคตะวันออก EEC รวมทั้งการพัฒนาโครงสร้างพื้นฐานทั้งรถ ราง และอากาศ ซึ่งจะเป็นประตูเปิดไปสู่ประเทศ CLMV ทั้งกัมพูชา ลาว เมียนมา เวียดนาม ด้วย
ในตอนท้าย เอกอัครราชทูตสาธารณรัฐฝรั่งเศสประจําประเทศไทยยังได้กล่าวเรียนเชิญรองนายกรัฐมนตรีและรัฐมนตรีว่าการกระทรวงยุติธรรม ร่วมงานสัมมนา Thai-French Smart & Sustainable City ซึ่งจัดโดยสถานเอกอัครราชทูตฝรั่งเศสประจําประเทศไทยร่วมกับสํานักงานนวัตกรรมแห่งชาติ (สนช.) ระหว่างวันที่ 2- 3 กรกฎาคม 2561 วัตถุประสงค์สําคัญของงาน คือ เพื่อการนําเสนอและแลกเปลี่ยนเกี่ยวกับโครงการเมืองอัฉริยะ (Smart City) โครงการนิเวศ และเขตอุตสาหกรรมนวัตกรรมในประเทศไทย ผู้ร่วมงานจะประกอบด้วยผู้แทนหน่วยงานต่างๆ จากทั้งภาครัฐและเอกชนของไทย รวมทั้งภาคเอกชนฝรั่งเศสที่ดําเนินธุรกิจด้านเทคโนโลยีที่เกี่ยวข้องกับ Smart City ซึ่งเชื่อว่างานสัมมนาครั้งนี้ จะมีความสอดคล้องและมีส่วนสนับสนุนโครงการเมืองอัฉริยะของไทยด้วย